b'\n_START_ARTICLE_\nTulay ng Mabini\n_START_SECTION_\nKasaysayan\n_START_PARAGRAPH_\nMay mga panukala para sa isang bagong tulay na mag-uugnay ng ruta ng Mendiola sa Palasyo ng Malaca\xc3\xb1ang, kahit na bago pa ang Ikalawang Digmaang Pandaigdig. Ngunit hindi naisakatuparan ang pagtatayo. Nanatiling nakatayo ang tulay na pontoon nang ilang dekada kasunod ng pagtatapos ng digmaan, sa kabila ng mga ginamit na mga materyales sa pagtatayo nito. Gawa ito noon sa nakapintog na mga balsang goma na inilagay sa tabi-tabi - umaabot hanggang sa katapat na pampang ng Ilog Pasig. Inilagay naman sa ibabaw nito ang dalawang magkalinyang mga binutasang aserong andamyo, bawat isa\'y may lapad na mga  1 metre (3.3\xc2\xa0ft) at agwat na mga 1.5 metres (4.9\xc2\xa0ft). Itinayo ito ng US Army Corps of Engineers - sapat para dalhin ang pantaong trapiko gayundin ang mga magaang sasakyan. Noong Agosto 17, 1960, binanga ng isang lantsa ang mga kahoy na bunton ng tulay. Nagdulot ito ng pangunahing pagkasira sa tulay - na naging sanhi naman ng pagbaha sa mga kalapit na kabahayan._NEWLINE_Itinayo noong 1963 ang isang permanenteng tulay - nagnangalang Nagtahan. Idinugtong nito ang Paco kasama ang distrito ng Pandacan. Subalit matatagpuan sa hilagang pampang ang Dambana ng Mabini (ang dating tahanan\xc2\xa0ni\xc2\xa0Apolinario Mabini). Kalaunan, inilipat ng pamahalaan ang bahay sa Politeknikong Unibersidad ng Pilipinas sa Santa Mesa. Sa ika-103 anibersaryo ng kapanganakan ni Mabini noong Hulyo 22, 1967, inilabas ni dating Pangulong Ferdinand Marcos ang Kautusan Blg. 234, serye 1967, na nagpapalit ng pangalan ng Tulay ng Nagtahan sa Tulay ng Mabini bilang ala-ala kay Apolinario Mabini, ang Dakilang Lumpo._NEWLINE_Noong 2014, itinagubilin ng Presidential Communications Development and Strategic Planning Office (PCDSPO) sa Kagawaran ng Pagawaing Bayan at Lansangan (DPWH) ang pagbabago sa mga umiiral na mga karatulang pandaan upang mabasang "Mabini Bridge", - bilang isang karapat-dapat na ambag sa ika-150 anibersaryo ni Mabini.'